Peter Div vir 'n slag dalk tjoepstil gespeel | Maroela Media
Die Atlasleeus, wat hul vorige wedstryd teen Namibië met 'n rekordtelling van 0-118 verloor het, het die Swartwitpense in Beja, Tunisië, met 18-14 geklop.
En dis De Villiers se hulpafrigter, Jacob Stoman, en nie hý nie, wat in die media aangehaal word dat Zimbabwe te veel duur foute begaan het.
Die wedstryd is voorafgegaan deur 'n moddergooiery nadat die besoekers vroeër die week 'n nag op straat geslaap het omdat hulle glo nie tevrede was met die hotel wat die gashere bespreek het nie.
Gesien die spanne se onderskeie plekke op die wêreldranglys – Tunisië is 42ste, Zimbabwe 44ste – is die uitslag nie juis 'n verrassing nie.
Die uitslag beteken dat Tunisië (ongeag sy vernedering teen die Biltongboere) nou derde uit ses deelnemers op die punteleer is, en Zimbabwe na vyfde afskuif.
Kenia is tweede ná sy sege van 38-22 Saterdag in Nairobi oor die besoekende Uganda.
Dit is duidelik dat die reeks op 18 Augustus in Windhoek beslis sal word wanneer Namibië en Kenia in die laaste weekronde daar kragte meet.
Die span wat die Goue Beker wen, dring regstreeks tot aanstaande jaar se toernooi om die Wêreldbeker in Japan deur, en die span wat tweede kom, speel in November in die vierhoekige heruitdun in Frankryk.
Die Simbas, wat deur die gewese Grensafrigter Ian Snook gebrei word, het met hul sege ook die Elgonbeker gebuit, wat jaarliks op 'n tuis-en-weg-grondslag tussen hulle en die Mahemme besleg word. Hulle het vanjaar se eerste botsing in Kampala met 34-16 gewen.
Al het hul span verloor, sal die wedstryd besondere herinneringe vir die Ugandese neefs, Philip en Michael Wokorach, inhou.
Philip (heelagter) het twee drieë gedruk en met 'n doelskop geslaag, en Michael (buitesenter en kaptein) het 'n drie gedruk.
Eersgenoemde se loopbaan is erg geknou toe hy in 2013 sy regterbeen en in 2014 sy linkerbeen gebreek het, maar hy speel, na berig word, deesdae weer puik rugby.
Wonder of ou Div dalk 'n Tunisiese vlag verbrand het, soos wat hy destyds saam met sy makkers met die SA vlag gedoen het, toe Heyneke Meyer as Bok breier aangestel is.
Ou cyril moet mos nou kan sien waar is afrika. Suid afrike probeer hy baie vinnig op selfde vlak kry. Onhou jjlle nog die ou Rhodesie span. Selfs springbokke gelewer toe die springbokke nog naam gehad het